HR Službeni list Europske unije L 93/30

UREDBA KOMISIJE (EU) 2017/624

оd 30. ožujka 2017.

o izmjeni priloga II. i V. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za bifenazat, daminozid i tolilfluanid u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a) i članak 18. stavak 1. točku (b),

budući da:

(1) Maksimalne razine ostataka (MRO) za bifenazat utvrđene su u Prilogu II. Uredbi (EZ) br. 396/2005. MRO-ovi za daminozid i tolilfluanid utvrđeni su u Prilogu V. toj Uredbi.

(2) Europska agencija za sigurnost hrane (dalje u tekstu: „Agencija”) dostavila je za bifenazat obrazloženo mišljenje o postojećim MRO-ovima u skladu s člankom 12. stavkom 2. Uredbe (EZ) br. 396/2005 u vezi s njezinim člankom 12. stavkom 1. (2) Uredbom (EU) br. 79/2014 (3) provedene su preporuke Agencije o preispitivanju postojećih MRO-ova.

(3) Agencija je za daminozid dostavila obrazloženo mišljenje o postojećim MRO-ovima u skladu s člankom 12. stavkom 1. Uredbe (EZ) br. 396/2005 (4). Uredbom (EU) br. 87/2014 (5) provedene su preporuke Agencije o pregledu postojećih MRO-ova.

(4) Europska agencija za sigurnost hrane (dalje u tekstu: „Agencija”) dostavila je za tolilfluanid obrazloženo mišljenje o postojećim MRO-ovima u skladu s člankom 12. stavkom 1. Uredbe (EZ) br. 396/2005 (6). Uredbom (EU) 2015/552 (7) provedene su preporuke Agencije o pregledu postojećih MRO-ova.

(5) U pogledu proizvoda za koje nisu prijavljena odgovarajuća odobrenja ili uvozne tolerance na razini Europske unije te nisu dostupni MRO-ovi iz Codexa Agencija je zaključila da je potrebno da upravitelji rizikom izvrše daljnje razmatranje. Uzimajući u obzir trenutačna znanstvena i tehnička saznanja MRO-ovi za bifenazat utvrđeni su na temelju Uredbe (EU) br. 79/2014 na posebnoj granici određivanja, a MRO-ovi za daminozid i tolilfluanid utvrđeni su na temelju Uredbe (EU) br. 87/2014 i Uredbe (EU) 2015/552 na zadanoj razini MRO-a, u skladu s člankom 18. stavkom 1. točkom (b) Uredbe (EZ) br. 396/2005.

(6) Komisija je u vezi s potrebom prilagođavanja određenih granica određivanja zatražila mišljenje referentnih laboratorija Europske unije. U slučaju složenih definicija ostatka koje se sastoje od nekoliko sastavnica, svaka se sastavnica mora analizirati s granicom određivanja koja je tehnički izvediva i što je moguće manja. Ako je MRO utvrđen na granici određivanja, ta je granica određivanja zbroj granica određivanja za sve sastavnice definicije ostatka. Budući da se definicija ostatka za bifenazat, daminozid i tolilfluanid sastoji se od nekoliko sastavnica, navedeni su laboratoriji zaključili da bi, uzimajući u obzir da je potrebno analizirati sve sastavnice definicije ostatka na razini koja je tehnički izvediva, trebalo povisiti MRO-ove koji su utvrđeni na granici određivanja (zbroj granica određivanja sastavnica).

(7) Uredbu (EZ) br. 396/2005 trebalo bi stoga na odgovarajući način izmijeniti.

(8) Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1.

Prilozi II. i V. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2.

Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 30. ožujka 2017. Za Komisiju Predsjednik Jean-Claude JUNCKER

(1) SL L 70, 16.3.2005., str. 1.

(2) Europska agencija za sigurnost hrane; Review of the existing maximum residue levels (MRLs) for bifenazate according to Article 12 of Regulation (EC) No 396/2005 (Pregled postojećih maksimalnih razina ostataka (MRO-ovi) za bifenazat u skladu s člankom 12. Uredbe (EZ) br. 396/2005). EFSA Journal 2011.;9(12):2484. [48 str.].

(3) Uredba Komisije (EU) br. 79/2014 оd 29. siječnja 2014. o izmjeni priloga II., III. i V. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za bifenazat, klorprofam, esfenvalerat, fludioksonil i tiobenkarb u ili na određenim proizvodima (SL L 27, 30.1.2014., str. 9.).

(4) Europska agencija za sigurnost hrane; Review of the existing maximum residue levels (MRLs) for daminozide according to Article 12 of Regulation (EC) No 396/2005 (Pregled postojećih maksimalnih razina ostataka (MRO-ovi) za daminozid u skladu s člankom 12. Uredbe (EZ) br. 396/2005). EFSA Journal 2012.;10(4):2650. [16 str.]

(5) Uredba Komisije (EU) br. 87/2014 оd 31. siječnja 2014. o izmjeni Priloga II., III. i V. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za acetamiprid, butralin, klorotoluron, daminozid, izoproturon, pikoksistrobin, pirimetanil te trineksapak u ili na određenim proizvodima (SL L 35, 5.2.2014., str. 1.).

(6) Europska agencija za sigurnost hrane; Review of the existing maximum residue levels (MRLs) for tolylfluanid according to Article 12 of Regulation (EC) No 396/2005 (Pregled postojećih maksimalnih razina ostataka (MRO-ovi) za tolilfluanid u skladu s člankom 12. Uredbe (EZ) br. 396/2005). EFSA Journal 2013.;11(7):3300. [37 str.]

(7) Uredba Komisije (EU) 2015/552 оd 7. travnja 2015. o izmjeni priloga II., III. i V. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za 1,3-dikloropropen, bifenoks, dimetenamid-P, proheksadion, tolilfluanid i trifluralin u određenim proizvodima ili na njima (SL L 92, 8.4.2015., str. 20.).